沈德和使君生辰四首  其三
作者：陳棣
朝代：宋

paragraphs: 桐川古桃州，地僻官事少。
簡靜宜有餘，苛刻則煩擾。
公來省其俗，好尚已默了。
碧凝燕寢香，青鞠圜扉草。
麥壠雨初勻，棠陰風自掃。
回觀漢循良，未足語治道。
豈惟術數多，更覺規模小。
公將宰天下，一郡乃戲嬲。
便當作吏師，詎止爲民表。
邦人何所祈，區區頌難老。